Soldiers Of Odin Bornholm nedlægger sig selv blot en uge efter, at gruppen meldte sin ankomst på øen.

Det skyldes presseomtalen af ledelsen i SOO Danmark.

De nåede knap nok at gå deres første tur gennem Rønnes gader. Men nu - blot en uge efter at gruppen meldte sit indtog på Bornholm - har Soldiers Of Odin Bornholm valgt at nedlægge sig selv.



- Det er beklageligt at vi måtte meddele at afdelingen på Bornholm lukker, pr. d.d. I skyggen af presse omtalen, omkring ledelsen i SOO Danmark, og da man ikke har alle kortene på bordet over for medlemmerne, ser vi os nødsaget til at revurdere vores situation i SOO sammenhæng, lyder det i en pressemeddelelse.

Soldiers of Odin er styret af voldsdømte og højreekstreme

Medlemmerne på Bornholm har tilsyneladende ikke været klar over, hvilke personer der har siddet i gruppens øverste ledelse.



- Vi har ikke været klar over at der var medlemmer i SOO Danmark, som ved siden af SOO havde aktive medlemsskaber til diverse støtte organisationer, og netop der ligger problemet for os. Hvis der ikke er en ledelse med en sund fornuft, bag projektet kan vi ikke længere stå inde for vores argumenter eller opbakning.